作者:孟郊
標題:贈劍客李園聯句
內容:天地有靈術，得之者惟君。——孟郊築爐地區外，積火燒氛氳。——韓愈照海鑠幽怪，滿空歊異氛。——孟郊山磨電奕奕，水淬龍蝹蝹。——韓愈太一裝以寶，列仙篆其文。——孟郊可用懾百神，豈惟壯三軍。——韓愈有時幽匣吟，忽似深潭聞。——孟郊風胡久已死，此劍將誰分。——韓愈行當獻天子，然後致殊勳。——孟郊豈如豐城下，空有鬥間雲。——韓愈